કેટલીક વ્યક્તિઓ અલબત્ત એવી ફરિયાદ કરે છે કે, આ કે તે વ્યક્તિ વચ્ચે સતત સદભાવને શુભેચ્છાઓ જ અમે મનમાં ઘૂંટ્યા કરી છે ને રોજબરોજના વહેવારમાં બરાબર વણી લેવાની કાળજી પણ અચૂક રાખી છે છતાં અમને તેના જવાબમાં કંઈ શુભેચ્છા મળી નથી. ઊલટું એવું બન્યું છે કે શુભેચ્છાના જવાબમાં શાપ જ સાંભળવા મળ્યો છે. શાપના વચનો કોઈ મોટેથી બોલતું નથી, પણ મનની અંદર તેના જાપ જપે છે. આ કે તે વ્યક્તિ માટે ઘણી બધી શુભેચ્છાઓ મનમાં ઘૂંટીને આચરણમાં મૂકી, પણ જે બદલો મળ્યો છે તેનો વિચાર કરીએ ત્યારે એવું જ લાગે છે કે ફૂલનો ટોપલો આપ્યો અને જવાબમાં માત્ર કાંટાનો કોથળો મળ્યો !